b'\n_START_ARTICLE_\nKaprije\n_START_SECTION_\nGeografija\n_START_PARAGRAPH_\nOtok, na katerem stojita dva svetilnika, ima povr\xc5\xa1ino 7,11 km\xc2\xb2, dol\xc5\xbeina obale meri 25,211 km. Najvi\xc5\xa1ji vrh Vela Glavica, ki dose\xc5\xbee vi\xc5\xa1ino 123 mnm. Kaprije le\xc5\xbeijo med otokoma Zmajan in Kakan, od katerih ju lo\xc4\x8duje Zmajanski oziroma Kakanski kanal. V oto\xc5\xa1kem reliefu je nekaj gri\xc4\x8dev, katerih vi\xc5\xa1ina nara\xc5\xa1\xc4\x8da od severozahoda proti jugovzhodu, kjer se nahaja tudi najvi\xc5\xa1ji vrh otoka. Gri\xc4\x8di so med seboj lo\xc4\x8deni z vzdol\xc5\xbenimi in pre\xc4\x8dnimi dolinami. Na otoku, ki je prasel z makijo in nizkim borovim gozdom ni vodnih izvirov. Po dolinah, na nevelikih obdelovalnih povr\xc5\xa1inah so manj\xc5\xa1i olj\xc4\x8dni nasadi in vinogradi. Edino naselje Kaprije le\xc5\xbei na jugozahodni obali. Zaselek Medo\xc5\xa1 na severovzhodni obali je ob\xc4\x8dasno naseljen s kmetovalci iz Murterja, ki imajo na otoku nekaj obdelovalne zemlje. Na otoku velja prepoved uporabe avtomobilov._NEWLINE_Iz pomorske karte je razvidno, da prvi svetilnik stoji na pomolu v pristani\xc5\xa1\xc4\x8du naselja Kaprije in oddaja svetlobni signal: B Bl 3s; drugi pa na rtu Leme\xc5\xa1, ki oddaja svetlobni signal: Z Bl 3s.\n_START_SECTION_\nZgodovina\n_START_PARAGRAPH_\nNekdaj je bil otok porasel z gozdovi, vendar so vsa drevesa posekali in uporabili pri \xc5\xbeganju apna, katerega so prodajali v \xc5\xa0ibenik. Otok je bil v 14. stol. v posesti \xc5\xa1ibeni\xc5\xa1ke fevdalne dru\xc5\xbeine Ljubi\xc4\x87, leta 1500 pa preide v last dru\xc5\xbeine Divni\xc4\x87 (Difnico)._NEWLINE_Prvi stalni prebivalci so se na otoku naselili v 15. stol. Od leta 1510 so se na Kaprije pri\xc4\x8deli zatekati pribe\xc5\xbeniki s kopnega, ki so be\xc5\xbeali pred Turki._NEWLINE_Cerkev v naselju Kaprije je bila postavljena med 16. in 17. stoletjem, ter leta 1801 obnovljena in raz\xc5\xa1irjena.'